Το **Υπουργείο Ενέργειας, Εμπορίου και Βιομηχανίας** **(Υ.Ε.Ε.Β.)** της Κύπρου δημιουργήθηκε στις 2 Ιανουαρίου 2019. Η έδρα του Υπουργείου Ενέργειας, Εμπορίου και Βιομηχανίας βρίσκεται στη Λευκωσία. Προηγουμένως υπήρχαν το Υπουργείο Εμπορίου και Βιομηχανίας (1960-1994), το Υπουργείο Εμπορίου, Βιομηχανίας και Τουρισμού (1994-2013) και Υπουργείο Ενέργειας, Εμπορίου, Βιομηχανίας και Τουρισμού (2013-2018).

Αποστολή
--------

Αποστολή του Υπουργείου Ενέργειας, Εμπορίου και Βιομηχανίας είναι η υλοποίηση της ολοκληρωμένης στρατηγικής μας για μετάβαση στην πράσινη οικονομία, μέσω του πολυδιάστατου σχεδιασμού μας για την πράσινη ενέργεια, για μια έξυπνη και περιβαλλοντικά φιλική βιομηχανία, για ενίσχυση του εμπορίου και των εξαγωγών μας και για βιώσιμη ανάπτυξη των υδρογονανθρακικών μας πόρων.

Οι πολιτικές μας για ενίσχυση της ανταγωνιστικότητας της χώρας, αλλά και τη σταδιακή μας μετάβαση στην πράσινη ανάπτυξη και την κυκλική οικονομία, βασίζονται στις ευρωπαϊκές αξίες και στρατηγικές, ιδιαίτερα την Πράσινη Συμφωνία της ΕΕ που προνοεί κλιματική ουδετερότητα μέχρι το 2050.

Υπηρεσίες
---------

### Υπηρεσία Βιομηχανίας και Τεχνολογίας

Η Υπηρεσία Βιομηχανίας και Τεχνολογίας επιδιώκει, μέσα από τις δράσεις της, την ενίσχυση του επιχειρηματικού περιβάλλοντος. Είναι, μεταξύ άλλων, η αρμόδια Υπηρεσία για τη διαμόρφωση του πλαισίου πολιτικής για τη βιομηχανία, αλλά και για την ετοιμασία των στοχευμένων Σχεδίων Χορηγιών που απευθύνονται σε πολίτες και σε επιχειρήσεις.

### Υπηρεσία Ενέργειας

H Υπηρεσία Ενέργειας έχει ως αποστολή τη διαμόρφωση και την υλοποίηση της πολιτικής του κράτους στον τομέα της ενέργειας, με κύριους στρατηγικούς στόχους τη δημιουργία μιας βιώσιμης και ανταγωνιστικής αγοράς ενέργειας και την αξιοποίηση του εθνικού δυναμικού Εξοικονόμησης Ενέργειας και των εγχώριων Ανανεώσιμων Πηγών Ενέργειας.

### Υπηρεσία Υδρογονανθράκων

Οι στόχοι της Υπηρεσίας Υδρογονανθράκων ευθυγραμμίζονται πλήρως με την πολιτική της χώρας στα θέματα υδρογονανθράκων, η οποία στοχεύει στη βέλτιστη και βιώσιμη αξιοποίηση των υδρογονανθρακικών πόρων της Κύπρου.

### Υπηρεσία Εμπορίου

Στόχος της Υπηρεσίας Εμπορίου είναι η αύξηση και διαφοροποίηση των εξαγωγών προϊόντων και υπηρεσιών, μέσω της δημιουργίας του κατάλληλου επιχειρηματικού κλίματος και δομής που θα βοηθήσουν τις κυπριακές επιχειρήσεις να ανταπεξέλθουν με επιτυχία στο νέο ανταγωνιστικό διεθνές περιβάλλον.

### Υπηρεσία Προστασίας Καταναλωτή

Αποστολή της Υπηρεσίας Προστασίας Καταναλωτή είναι η διασφάλιση υψηλού επιπέδου προστασίας των καταναλωτών στην ελευθεροποιημένη, ανταγωνιστική αγορά. Βασικοί στόχοι της, η επαρκής προστασία της ασφάλειας και των οικονομικών συμφερόντων των καταναλωτών και η προώθηση της ανάπτυξης ενός θεσμικού πλαισίου που θα διασφαλίζει συνθήκες υγιούς ανταγωνισμού.

### Τμήμα Εφόρου Εταιρειών

Σκοπός του Τμήματος Εφόρου Εταιρειών και Διανοητικής Ιδιοκτησίας είναι η υλοποίηση της κυβερνητικής πολιτικής σε θέματα που υποβοηθούν την ανάπτυξη της οικονομίας, καθώς και η δημιουργία και διατήρηση κατάλληλων συνθηκών για περαιτέρω δραστηριοποίηση του εμποροβιομηχανικού κόσμου, τόσο στην Κύπρο όσο και στο εξωτερικό. Το Τμήμα αποτελείται από δύο κλάδους, τον Κλάδο Εταιρειών και τον Κλάδο Διανοητικής Ιδιοκτησίας.

### Τμήμα Αφερεγγυότητας

Το Τμήμα Αφερεγγυότητας συστάθηκε για να προάγει τη δεύτερη ευκαιρία σε πρόσωπα και βιώσιμες επιχειρήσεις που βρίσκονται σε οικονομική δυσχέρεια, έτσι ώστε να αποφεύγεται η πτώχευση και η εκκαθάριση. Κύριος στόχος είναι η στήριξη και η διατήρηση μιας εύρωστης οικονομίας.

### Υπηρεσία Μέτρων και Σταθμών

Η Υπηρεσία Μέτρων και Σταθμών έχει ως βασική επιδίωξη τη διασφάλιση της ακρίβειας των μετρήσεων, τόσο σε επίπεδο των εμπορικών μετρήσεων όσο και σε επίπεδο επιστημονικών μετρήσεων. Μία από τις βασικές της δραστηριότητες είναι η επαλήθευση των ροομετρητών πρατηρίων υγρών καυσίμων.

### Υπηρεσία Κυπριακής Χειροτεχνίας

Η Υπηρεσία Κυπριακής Χειροτεχνίας έχει σαν βασικό σκοπό τη διατήρηση και αναβίωση της λαϊκής τέχνης και την μακροπρόθεσμη ανάπτυξή της στη βάση των σημερινών δεδομένων.

### Μονάδα Στρατηγικού Προγραμματισμού

Η Μονάδα Στρατηγικού Προγραμματισμού καθοδηγεί, εκπαιδεύει και συντονίζει τις Υπηρεσίες και Τμήματα του Υπουργείου, ως προς την ετοιμασία και υποβολή του Στρατηγικού Σχεδίου και του Προϋπολογισμού στη Βουλή των Αντιπροσώπων, ενώ, παράλληλα, παρακολουθεί, αξιολογεί και αναπροσαρμόζει τους στόχους και δραστηριότητες, για μέγιστη αποτελεσματικότητα και βέλτιστη αξιοποίηση των πόρων.

### Κλιμάκιο Ευρωπαϊκών Θεμάτων

Το Κλιμάκιο Ευρωπαϊκών Θεμάτων είναι αρμόδιο για την οργάνωση και συντονισμό της ετοιμασίας/διαμόρφωσης των θέσεων πολιτικής σε όλα τα θέματα ΕΕ που άπτονται των αρμοδιοτήτων του Υπουργείου, καθώς και την παρακολούθηση και συντονισμό της εφαρμογής των νομοθετικών και άλλων εναρμονιστικών μηχανισμών, μέτρων και αποφάσεων.

### Κυπριακός Οργανισμός Προώθησης Ποιότητας

Ο Κυπριακός Οργανισμός Προώθησης Ποιότητας είναι μη κερδοσκοπικός οργανισμός, με βασικούς στόχους τη διαχείριση και λειτουργία του εθνικού συστήματος διαπίστευσης, την επιθεώρηση της εφαρμογής των αρχών ορθής εργαστηριακής πρακτικής, τη διαχείριση του εθνικού συστήματος τεχνικής πληροφόρησης και την υλοποίηση δράσεων για προώθηση και στήριξη υποδομών ποιότητας.

### Τομέας Διοίκησης

Ο Τομέας Διοίκησης έχει την ευθύνη για τον συντονισμό και προγραμματισμό θεμάτων που αφορούν στις Υπηρεσίες του Υπουργείου, στο Τμήμα Εφόρου Εταιρειών και στο Τμήμα Αφερεγγυότητας, καθώς και νομικών προσώπων δημοσίου δικαίου, κρατικών εταιρειών και άλλων οργανισμών που εμπίπτουν στις αρμοδιότητες ή εποπτεία του Υπουργείου.

### Μονάδα Εσωτερικού Ελέγχου

Σκοπός της Μονάδας Εσωτερικού Ελέγχου είναι η υποστήριξη και έγκαιρη πληροφόρηση Υπουργού και Γενικού Διευθυντή, με την υποβολή εκθέσεων και την παροχή συμβουλών, οι οποίες στοχεύουν στην εύρυθμη, αποτελεσματική και αποδοτική λειτουργία του Υπουργείου.

Διατελέσαντες υπουργοί
----------------------

Παλαιότερο λογότυπο του Υπουργείου.
Ο πίνακας που ακολουθεί παρουσιάζει όλους τους Υπουργούς Ενέργειας, Εμπορίου και Βιομηχανίας από την ίδρυση του υπουργείου έως σήμερα:

| Α/Α | Διατελέσαντες υπουργοί | Περίοδος | Κυβέρνηση |
| --- | --- | --- | --- |
| 1. | Γιώργος Λακκοτρύπης | 2 Ιανουαρίου 2019 - 10 Ιουλίου 2020 | Κυβέρνηση Νίκου Αναστασιάδη 2018 |
| 2. | Νατάσα Πηλείδου | 10 Ιουλίου 2020 -28 Φεβρουαρίου 2023 | Κυβέρνηση Νίκου Αναστασιάδη 2018 |
| 3. | Γιώργος Παπαναστασίου | 1 Μαρτίου 2023- | Κυβέρνηση Νίκου Χριστοδουλίδη 2023 |

Παραπομπές
----------

1. 1 2  «Ο ΠΕΡΙ ΜΕΤΟΝΟΜΑΣΙΑΣ ΤΟΥ ΥΠΟΥΡΓΕΙΟΥ ΕΝΕΡΓΕΙΑΣ, ΕΜΠΟΡΙΟΥ, ΒΙΟΜΗΧΑΝΙΑΣ ΚΑΙ ΤΟΥΡΙΣΜΟΥ ΝΟΜΟΣ ΤΟΥ 2018» (PDF). Αρχειοθετήθηκε από το πρωτότυπο (PDF) στις 24 Αυγούστου 2019. Ανακτήθηκε στις 24 Αυγούστου 2019.
2. 1 2  «Ο περί μετονομασίας του Υπουργείου Εμπορίου και Βιομηχανίας νόμος» (PDF). Αρχειοθετήθηκε από το πρωτότυπο (PDF) στις 24 Αυγούστου 2019. Ανακτήθηκε στις 24 Αυγούστου 2019.
3. 1 2 3  «Γενικά». *www.cm.gov.cy*. Αρχειοθετήθηκε από το πρωτότυπο στις 24 Αυγούστου 2019. Ανακτήθηκε στις 24 Αυγούστου 2019.
4. 1 2  «Νόμος που προβλέπει τη μετονομασία του Εμπορίου, Βιομηχανίας και Τουρισμού» (PDF). Αρχειοθετήθηκε από το πρωτότυπο (PDF) στις 24 Αυγούστου 2019. Ανακτήθηκε στις 24 Αυγούστου 2019.
5. ↑  «Κατάλογος Ονομάτων Υπουργών και Υφυπουργών από την Ανακήρυξη της Δημοκρατίας». *www.cm.gov.cy*. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
6. ↑  «Προηγούμενοι Υπουργοί». *www.mcit.gov.cy*. Αρχειοθετήθηκε από το πρωτότυπο στις 24 Αυγούστου 2019. Ανακτήθηκε στις 24 Αυγούστου 2019.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σημερινή Κυβέρνηση Κύπρου |
| --- |
|  |
| Πρόεδρος | 
Νίκος Χριστοδουλίδης |
|  |
| Υπουργοί | 
* Εξωτερικών: Κωνσταντίνος Κόμπος
* Οικονομικών: Μάκης Κεραυνός
* Εσωτερικών: Κωνσταντίνος Ιωάννου
* Άμυνας: Μιχάλης Γιωργάλλας
* Παιδείας, Πολιτισμού, Αθλητισμού και Νεολαίας: Αθηνά Μιχαηλίδου
* Μεταφορών, Επικοινωνιών και Έργων: Αλέξης Βαφεάδης
* Ενέργειας, Εμπορίου και Βιομηχανίας: Γιώργος Παπαναστασίου
* Γεωργίας, Αγροτικής Ανάπτυξης και Περιβάλλοντος: Πέτρος Ξενοφώντος
* Εργασίας και Κοινωνικών Ασφαλίσεων: Γιάννης Παναγιώτου
* Δικαιοσύνης και Δημοσίας Τάξεως: Άννα Κουκίδη - Προκοπίου
* Υγείας: Πόπη Κανάρη
 |
|  |
| Υφυπουργοί | 
* Παρά τω Προέδρω: Ειρήνη Πική
* Ναυτιλίας: Μαρίνα Χατζημανώλη
* Τουρισμού: Κώστας Κουμής
* Έρευνας, Καινοτομίας και Ψηφιακής Πολιτικής: Φίλιππος Χατζηζαχαρία
* Κοινωνικής Πρόνοιας: Μαριλένα Ευαγγέλου
* Πολιτισμού: Λίνα Κασσιανίδου
 |
|  |
| Κυβερνητικός Εκπρόσωπος | 
Κωνσταντίνος Λετυμπιώτης |
|  |
| Αναπληρωτής Κυβερνητικός Εκπρόσωπος | 
Δόξα Κωμοδρόμου |
|  |
| Επίτροποι | 
* Ισότητας των Φύλων: Τζόζη Χριστοδούλου
* Περιβάλλοντος: Μαρία Παναγιώτου
 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Υπουργείο Ενέργειας, Εμπορίου και Βιομηχανίας |
| --- |
|  |
| Διατελέσαντες υπουργοί | 
* Γιώργος Λακκοτρύπης
* Νατάσα Πηλείδου
* Γιώργος Παπαναστασίου
 |
|  |
| Προηγούμενα υπουργεία | 
* Υπουργείο Εμπορίου και Βιομηχανίας (1960-1994)
* Υπουργείο Εμπορίου, Βιομηχανίας και Τουρισμού (1994-2013)
* Υπουργείο Ενέργειας, Εμπορίου, Βιομηχανίας και Τουρισμού (2013-2018)
 |

 |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Κυβέρνηση της Κύπρου |
| --- |
|  |
| Επικεφαλής | 
* Πρόεδρος της Κυπριακής Δημοκρατίας
 |
|  |
| Υπουργεία | 
* Υπουργείο Άμυνας
* Υπουργείο Γεωργίας, Αγροτικής Ανάπτυξης και Περιβάλλοντος
* Υπουργείο Δικαιοσύνης και Δημοσίας Τάξεως
* Υπουργείο Ενέργειας, Εμπορίου και Βιομηχανίας
* Υπουργείο Εξωτερικών
* Υπουργείο Εργασίας και Κοινωνικών Ασφαλίσεων
* Υπουργείο Εσωτερικών
* Υπουργείο Μεταφορών, Επικοινωνιών και Έργων
* Υπουργείο Οικονομικών
* Υπουργείο Παιδείας, Πολιτισμού, Αθλητισμού και Νεολαίας
* Υπουργείο Υγείας
* Κυβερνητικός Εκπρόσωπος
 |
|  |
| Υφυπουργεία | 
* Υφυπουργείο Έρευνας, Καινοτομίας και Ψηφιακής Πολιτικής
* Υφυπουργείο Κοινωνικής Πρόνοιας
* Υφυπουργείο Ναυτιλίας
* Υφυπουργείο Τουρισμού
* Υφυπουργείο Πολιτισμού
* Υφυπουργός Παρά τω Προέδρω
 |
|  |
| Πρώην υπουργεία | 
* Υπουργείο Γεωργίας και Φυσικών Πόρων
* Υπουργείο Γεωργίας, Φυσικών Πόρων και Περιβάλλοντος
* Υπουργείο Εμπορίου και Βιομηχανίας
* Υπουργείο Εμπορίου, Βιομηχανίας και Τουρισμού
* Υπουργείο Ενέργειας, Εμπορίου, Βιομηχανίας και Τουρισμού
* Υπουργείο Εργασίας και Κοινωνικών Ασφαλίσεων (1960-2014)
* Υπουργείο Εργασίας, Πρόνοιας και Κοινωνικών Ασφαλίσεων
* Υπουργείο Δικαιοσύνης
* Υπουργείο Παιδείας
* Υπουργείο Παιδείας και Πολιτισμού
* Υπουργείο Προεδρίας
* Υπουργείο Συγκοινωνιών και Έργων
 |
|  |
| Πρώην υφυπουργεία | 
* Υφυπουργείο Εσωτερικών
* Υφυπουργείο Παιδείας
* Υφυπουργός Παρά τω Αντιπροέδρω
* Υφυπουργός Προεδρίας για ευρωπαϊκά θέματα
 |

 |